Document ID: 32004D0760

ID-DEĊIŻJONI TAL-KUMMISSJONI
tas-26 ta' Ottubru 2004
li tistabbilixxi disposizzjonijiet ta' applikazzjoni tad-Direttiva 93/23/KEE tal-Kunsill fir-rigward ta' l-istħarriġ statistiku fuq il-bhejjem u l-produzzjoni tas-settur tal-majjali
(innotifikata fid-dokument bin-numru C(2004) 4090)
(Test b'rilevanza għaż-ŻEE)
(2004/760/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 93/23/KEE tal-Kunsill ta' l-1 ta' Ġunju 1993 dwar l-istħarriġ statistiku li għandu jitwettaq fil-qasam tal-produzzjoni tal-majjali (1), u b'mod speċjali l-paragrafu 3 ta' l-Artikolu 1 tagħha, il-paragrafu 2 ta' l-Artikolu 2 tagħha, il-paragrafu 2 ta' l-Artikolu 3 tagħha, il-paragrafi 1 u 2 ta' l-Artikolu 6 tagħha, il-paragrafu 1 ta' l-Artikolu 8 tagħha, il-paragrafu 3 ta' l-Artikolu 10 tagħha,
Billi:
(1)
Id-Deċiżjoni 94/432/KE tal-Kummissjoni tat-30 ta' Mejju 1994 li tistabbilixxi disposizzjonijiet ta' applikazzjoni tad-Direttiva 93/23/KEE tal-Kunsill fir-rigward ta' l-istħarriġ statistiku fuq il-bhejjem u l-produzzjoni tas-settur tal-majjali (2) ġiet modifikata diversi drabi.
(2)
Għall-eżekuzzjoni ta' l-istħarriġ maħsub fid-Direttiva 93/23/KEE, hemm il-bżonn ta' definizzjonijiet preċiżi. Għalhekk, jaqbel li jiġi stabbilit liema rziezet se jidħlu fil-qasam mistħarreġ u li jiġu definiti l-kategoriji skond il-kobor tal-mandriet kif ukoll ir-reġjuni li fuq il-bażi tagħhom l-Istati Membri jelaboraw ir-riżultati ta' l-istħarriġ statistiku li jwettqu b'intervalli regolari. Sabiex jiġu stabbiliti l-istatistiċi tal-qtil tal-bhejjem, hemm bżonn definizzjoni unika tal-piż tal-karkassa.
(3)
Skond id-Direttiva 93/23/KEE, l-Istati Membri jistgħu, fuq talba tagħhom, ikunu awtorizzati biex iwettqu l-istħarriġ tax-xhur ta' April u ta' Awissu jew ta' Mejju/Ġunju f'reġjuni magħżula bil-kondizzjoni li dan l-istħarriġ jittratta dwar mill-inqas 70 % tal-mandriet tal-majjali. L-Istati Membri li l-mandriet tal-majjali tagħhom jirrappreżentaw biss persentaġġ baxx tat-total tal-mandriet tal-bhejjem tal-Komunità jistgħu jkunu awtorizzati li iwettqu l-istħarriġ darba fis-sena f'April, f'Mejju/Ġunju jew f'Novembru/Diċembru jew biex jipproċedu għat-tqassim reġjonali għar-riżultati definittivi ta' l-istħarriġ ta' April jew ta' Mejju/Ġunju. Fl-aħħar l-Istati Membri jistgħu, fuq talba tagħhom, ikunu awtorizzati biex jipproċedu għat-tqassim stipulat skond il-kategoriji tal-kobor tal-mandriet għar-riżultati ta' l-istħarriġ ta' xahar fiss tas-sena.
(4)
Iddaħħlu talbiet relattivi għall-possibilitajiet differenti ta' deroga mill-Istati Membri.
(5)
Minħabba l-adeżjoni tar-Repubblika Ċeka, Ċipru, l-Estonja, l-Ungerija, il-Latvja, il-Litwanja, Malta, il-Polonja, is-Slovakkja u s-Slovenja, hemm bżonn li jsiru xi adattamenti tekniċi u li jinfirxu ċerti derogi għal dawn l-Istati Membri ġodda.
(6)
Ir-Regolament (KE) Nru 1059/2003 tal-Parlament Ewropew u tal-Kunsill (3) jistabbilixxi nomenklatura komuni ta' l-unitajiet territorjali statistiċi (NUTS) għall-Istati Membri; għalhekk, jaqbel li l-livelli reġjonali definiti fil-passat jiġu sostitwiti bin-nomenklatura l-ġdida (NUTS).
(7)
B'hekk, jaqbel li d-Deċiżjoni 94/432/KE tkun revokata.
(8)
Din id-Deċiżjoni taqbel ma' l-opinjoni tal-Kumitat Permanenti ta' l-Istatistika Agrikola,
ADOTTAT DIN ID-DEĊIŻJONI:
Artikolu 1
1. Razzett, fis-sens tal-paragrafu 2 ta' l-Artikolu 2 tad-Direttiva 93/23/KEE, hu unità tekniko-ekonomika taħt tmexxija unika u li tipproduċi prodotti agrikoli.
2. L-istħarriġ maħsub fil-paragrafu 1 ta' l-Artikolu 1 tad-Direttiva 93/23/KEE jittratta dwar:
a)
l-irziezet li l-uċuħ tagħhom huma ta' ettaru jew iktar;
b)
l-irziezet li l-uċuħ tagħhom huma ta' inqas minn ettaru, jekk jipproduċu f'ċertu qies għall-bejgħ jew jekk l-unità ta' produzzjoni tagħhom taqbeż ċerti limiti fiżiċi.
3. L-Istati Membri li jixtiequ jużaw limitu ieħor għall-istħarriġ tagħhom jintrabtu li jistabbilixxu dan il-limitu b'tali mod li jiġu esklużi biss l-iżgħar irziezet li l-kontribuzzjoni tagħhom fil-marġini totali standard - fis-sens tad-Deċiżjoni 85/377/KEE tal-Kummissjoni (4)- ta' l-Istat Membru konċernat ma tirrappreżentax iżjed minn 1 %.
Artikolu 2
Għas-subdiviżjonijiet territorjali maħsuba fil-paragrafu 1 ta' l-Artikolu 6 tad-Direttiva 93/23/KEE, l-Istati Membri jsegwu l-livell tan-nomenklatura komuni ta' l-unitajiet territorjali statistiċi (NUTS) definit fl-Anness I. Huma eżentati milli jistabbilixxu riżultati għar-reġjuni li l-mandriet tagħhom tal-majjali jammontaw għal inqas minn 1 % tat-total tal-mandriet tal-majjali fin-nazzjon.
Artikolu 3
Il-kategoriji tal-kobor tal-mandriet maħsuba fil-paragrafu 1 ta' l-Artikolu 8 tad-Direttiva 93/23/KEE jidhru fl-Anness II ta' din id-Deċiżjoni.
Artikolu 4
Il-piż tal-karkassa maħsub fil-paragrafu 1 ta' l-Artikolu 10 tad-Direttiva 93/23/KEE hu l-piż tal-friża tal-karkassa ta' majjal maqtul, sħiħ jew imqatta' għat-tul, wara li jitqaxxar, li jiġi żvinat, li jitneħħew l-imsaren u l-ilsien, il-pil, id-dwiefer, l-organi ġenitali ta' fuq barra, is-sonża, il-kliewi u d-dijaframma.
Artikolu 5
1. Il-lista ta' l-Istati Membri awtorizzati biex iwettqu l-istħarriġ tax-xhur ta' April u ta' Awissu jew ta' Mejju/Ġunju f'reġjuni magħżula, taħt riserva li dan l-istħarriġ jittratta dwar mill-inqas 70 % tal-mandriet tal-majjali, tidher f'punt a) ta' l-Anness III ta' din id-Deċiżjoni.
2. Il-lista ta' l-Istati Membri awtorizzati biex iwettqu l-istħarriġ darba fis-sena f'April, f'Mejju/Ġunju, f'Awissu jew f'Novembru/Diċembru tidher f'punt b) ta' l-Anness III ta' din id-Deċiżjoni.
3. Il-lista ta' l-Istati Membri awtorizzati biex jipproċedu għat-tqassim reġjonali għar-riżultati definittivi ta' l-istħarriġ ta' April, Mejju/Ġunju tidher f'punt ċ) ta' l-Anness III ta' din id-Deċiżjoni.
4. Il-lista ta' l-Istati Membri awtorizzati biex jipproċedu għat-tqassim stipulat skond il-kategorija tal-kobor tal-mandriet għar-riżultati ta' xahar fiss tas-sena tidher f'punt d) ta' l-Anness III ta' din id-Deċiżjoni.
Artikolu 6
Ir-referenzi magħmula għad-Deċiżjoni revokata għandhom jitqiesu daqs li kieku kienu magħmula għal din id-Deċiżjoni.
Id-Deċiżjoni 94/432/KE hi revokata.
Artikolu 7
Din id-Deċiżjoni hi indirizzata lill-Istati Membri.
Magħmula fi Brussell, fis-26 ta' Ottubru 2004.

Labels: 10
17
19
6